**"Το Ευρωπαϊκό Πανεπιστήμιο CIVIS παρουσιάζει το πρωτοποριακό Μεταπτυχιακό Πρόγραμμα για την κλιματική αλλαγή και την ενέργεια"**

Αγαπητές μας φοιτήτριες και αγαπητοί μας φοιτητές,

Με ιδιαίτερη χαρά σας προσκαλούμε να συμμετάσχετε σε ένα πρωτοποριακό ακαδημαϊκό ταξίδι που μπορεί να αλλάξει την επαγγελματική σας πορεία και να σας τοποθετήσει στην πρώτη γραμμή της αντιμετώπισης παγκόσμιων προκλήσεων!

Το Ευρωπαϊκό Πανεπιστήμιο CIVIS παρουσιάζει το ***νέο δια ζώσης Μεταπτυχιακό του Πρόγραμμα στις Διεπιστημονικές Σπουδές για το Κλίμα, το Περιβάλλον και την Ενέργεια (TRACEE)***, ένα πρωτοποριακό ακαδημαϊκό εγχείρημα που έχει σχεδιαστεί για να εκπαιδεύσει τους ηγέτες του μέλλοντος στις πιο κρίσιμες παγκόσμιες προκλήσεις, όπως: την κλιματική αλλαγή, την ενεργειακή μετάβαση και τις περιβαλλοντικές κρίσεις.

Το Διεπιστημονικό Πρόγραμμα Μεταπτυχιακών Σπουδών "*TRACEE"* με συντονιστή το Πανεπιστήμιο της Στοκχόλμης και με τη συμμετοχή και του ιδρύματός μας Ε.Κ.Π.Α., στοχεύει στη διαμόρφωση επαγγελματιών ικανών να αναπτύξουν καινοτόμες και πρακτικές λύσεις μέσω μιας πραγματικά διεπιστημονικής προσέγγισης. Οι φοιτητές του προγράμματος θα αποκτήσουν βαθιά κατανόηση και πολύτιμα εργαλεία για την αντιμετώπιση σύνθετων ζητημάτων που άπτονται της βιώσιμης ανάπτυξης, συνδυάζοντας διαφορετικά επιστημονικά πεδία: Φυσικές Επιστήμες, Κοινωνικές Επιστήμες, Ανθρωπιστικές Σπουδές και Νομική.

 **Δυνατότητες και προοπτικές του TRACEE**

* **Συστημική Προσέγγιση:** Συνδυασμός γνώσεων από πολλαπλά επιστημονικά πεδία για τη δημιουργία ολοκληρωμένων λύσεων.
* **Διεθνής Εμπειρία:** Σπουδές σε κορυφαία Ευρωπαϊκά Πανεπιστήμια - μέλη της Συμμαχίας του CIVIS, με δυνατότητα συμμετοχής σε διαφορετικές ακαδημαϊκές κουλτούρες και δημιουργία διεθνών δικτύων μεταξύ ακαδημαϊκών, φοιτητών και ερευνητών.
* **Προσανατολισμός στην Πράξη:** Κατάρτιση μέσω της ανάπτυξης δεξιοτήτων και της βιωματικής εμπειρίας που ανταποκρίνονται στις πραγματικές ανάγκες της κοινωνίας και των οργανισμών.

**Καριέρα και Επαγγελματική Εξέλιξηsecr**

Οι απόφοιτοι του "TRACEE" θα είναι εξειδικευμένοι επαγγελματίες στην πράσινη μετάβαση και έτοιμοι να αναλάβουν νευραλγικές και ηγετικές θέσεις στους εξής τομείς:

* **Διαμόρφωση Πολιτικής:** Εργασία σε κυβερνητικούς φορείς για την ανάπτυξη στρατηγικών βιώσιμης ανάπτυξης.
* **Έρευνα και Καινοτομία:** Συμμετοχή σε πρωτοποριακά ερευνητικά έργα στους τομείς του κλίματος και της ενέργειας.
* **Συμβουλευτικές Υπηρεσίες:** Παροχή εξειδικευμένων λύσεων σε οργανισμούς περιβαλλοντικής και κοινωνικής ευθύνης.
* **Θέσεις Ευθύνης:** Ανάληψη ηγετικών θέσεων σε διεθνείς ΜΚΟ ή πολυεθνικές εταιρείες.

Επιπλέον, το εν λόγω μεταπτυχιακό πρόγραμμα αποτελεί ιδανική βάση για περαιτέρω ακαδημαϊκή εμβάθυνση και διδακτορικές σπουδές σε διεπιστημονικά ερευνητικά πεδία. Οι απόφοιτοι του προγράμματος "TRACEE" θα είναι καταρτισμένοι επαγγελματίες που θα μπορούν να συμμετέχουν σε κορυφαίες διαδικασίες λήψης αποφάσεων και να προσφέρουν πολυδιάστατες και αποτελεσματικές λύσεις, συνδυάζοντας την εξειδίκευση με τη συστημική προσέγγιση και τη συνεργασία με ειδικούς από διάφορα επιστημονικά πεδία.

**Ενημερωτική Ημερίδα**

Στις **14 Φεβρουαρίου 2025**, από τις **10:00 έως τις 12:00 (CET)**, θα πραγματοποιηθεί διαδικτυακή ενημερωτική συνάντηση για την παρουσίαση του προγράμματος "TRACEE". Οι ενδιαφερόμενοι θα έχουν την ευκαιρία να ενημερωθούν λεπτομερώς για τη δομή, το περιεχόμενο και τις προοπτικές του προγράμματος, καθώς και να θέσουν τις ερωτήσεις τους στους συντονιστές. Μπορείτε να εγγραφείτε για να συμμετάσχετε στην ημερίδα στον ακόλουθο σύνδεσμο: <https://mobility.civis.eu/e/676563fbf398a604e3f9e0fa>

**Οι αιτήσεις συμμετοχής για το εν λόγω πρόγραμμα θα ανοίξουν στις 15 Φεβρουαρίου 2025 και θα παραμείνουν ανοιχτές έως τις 31 Μαρτίου 2025.** Αν επιθυμείτε να γίνετε μέρος της επόμενης γενιάς ειδικών που θα διαμορφώσουν ένα βιώσιμο μέλλον για την Ευρώπη, το "TRACEE" είναι η ευκαιρία που αναζητάτε!

Για περαιτέρω πληροφόρησή σας μπορείτε να επισκεφθείτε την [επίσημη ιστοσελίδα του CIVIS](https://civis.eu/en/learn/course-types/master-s-programme-in-transdisciplinary-studies-of-climate-environment-and-energy) και την [ιστοσελίδα του Πανεπιστημίου της Στοκχόλμης](https://www.su.se/english/search-courses-and-programmes/nceeo-1.776554?open-collapse-boxes=programme-application,programme-more-about,programme-labor-market). Για τυχόν ερωτήσεις και απορίες, μπορείτε να επικοινωνήσετε με τους συντονιστές από το Πανεπιστήμιο της Στοκχόλμης, στην ακόλουθη ηλεκτρονική διεύθυνση:  tracee@aces.su.se

Εκ μέρους του γραφείου CIVIS στο Ε.Κ.Π.Α.